‘Padwoede-aanval’ lei tot moordsaakJohan, Marina en Pieter van Loggerenberg met ‘n foto Sakkie. Die fot Foto: Jacobus Myburgh / Krugersdorp News ŉ 25-jarige man van Randfontein staan tereg op ŉ aanklag van moord nadat hy glo ŉ 59-jarige man ten aanskoue van sy lewensmaat en vier kleinkinders tydens ŉ vermeende padwoede-aanval in Krugersdorp geslaan het. Die man, Sakkie van Loggerenberg, het ŉ dag later in die hospitaal aan sy beserings beswyk. Van Loggerenberg se lewensmaat, Marina, het Dinsdag aan Maroela Media gesê die tragedie het Saterdag 27 Junie omstreeks 17:45 in Krugersdorp-Wes gebeur. Hulle woon in Rant-en-Dal en was op pad na West Village om hul kleinkinders by hul ouers te gaan aflaai. ŉ 25-jarige bestuurder het na bewering versuim om by die kruising in Moorcroftrylaan stil te hou. Sakkie van Loggerenberg. Christo van Loggerenberg, Sakkie se seun, het aan Maroela Media verduidelik sy pa was ŉ administratiewe klerk wat verskeie padfondssake en versekeringeise vir howe hanteer. “Hy is ŉ ervare padgebruiker en sal mense op hul foute wys, maar sal homself glad nie aan padwoede skuldig maak nie,” het hy gesê. Marina het gesê Sakkie het agter die jong man aangery om by hom te hoor waarom hy nie stilgehou het nie. So ’n paar blokke van die kruising het albei motors stilgehou en in die proses het die jong man glo teen Sakkie se motor gebots. “Die jong man was gedrink. Hy het uit die motor geklim en vreeslik gevloek. Hy het my man onder die ken geslaan. Hy het agteroor geval en sy kop het die teer getref. Daar het bloed by sy mond uitgekom,” het Marina vertel. “Ek was ŉ verpleegster en het uitgeklim om my man te help. Die man het my aan die arm geslaan en gevra of ek ook ’n klap soek.” Sy het gesê die man het daarna van die toneel weggejaag. Daar was glo verskeie ooggetuies wat die voorval sien gebeur het. Sakkie het sy skedel gebreek en bloeding op die brein opgedoen. Hy is met ŉ ambulans na die Netcare Krugersdorp-hospitaal geneem en is ŉ dag later breindood verklaar. Marina en Sakkie was 18 jaar saam. Sy sal hom as ŉ vriendelike mens onthou wat altyd hulpvaardig en baie handig was. “Hy was lief vir kook en kon baie goed doen, selfs naaldwerk. Hy het sy eie klere gemaak en selfs gordyne,” het sy gesê. Sy gedenkdiens is Vrydag gehou. Hy laat Marina, ses kinders en 12 kleinkinders agter. Marina het gesê sy hoop dat reg sal geskied. Sers. Tshepiso Mashale, polisiewoordvoerder, het Dinsdag aan Maroela Media bevestig daar was ŉ vermeende padwoede-voorval in Moorcroftrylaan en dat die slagoffer ŉ dag daarna in die hospitaal dood is. “Die verdagte het reeds in die Krugersdorp-landdroshof verskyn en is vrygelaat op R5 000 borgtog. Die saak is tot 4 Augustus uitgestel vir verdere ondersoek,” het sy gesê.